ปิดกองอสังหาฯรายแรก
พร็อพเพอร์ตี้เพอร์เฟคซื้อคืน 505 ล.วรรณเฉลี่ยเงินให้ผู้ลงทุน 13 มี.ค.นี้
4 มี.ค. 2556

พร็อพเพอร์ตี้เพอร์เฟคซื้อคืน 505 ล.วรรณเฉลี่ยเงินให้ผู้ลงทุน 13 มี.ค.นี้
กองทุนอสังหาฯ PFFUND คืนเงินผู้ถือหน่วยหลังขายบ้านคืนพร็อพเพอร์ตี้ เพอร์เฟค มูลค่า 505 ล้านบาท
นายอลงกรณ์ ประธานราษฎร์นิกร ผู้จัดการกองทุนรวมอสังหาริมทรัพย์พร็อพเพอร์ตี้ เพอร์เฟค (PFFUND) เปิดเผยว่า เมื่อวันที่ 28 ก.พ. 2556 กองทุนได้จำหน่ายทรัพย์สินของกองทุนรวมแบบเหมารวมทั้งหมด มูลค่าตามราคาบัญชีรวม 505 ล้านบาท ให้แก่บริษัท พร็อพเพอร์ตี้ เพอร์เฟค (PF) ตามที่ได้รับอนุมัติจากผู้ถือหน่วยลงทุนเมื่อวันที่ 18 ม.ค.ที่ผ่านมา
สำหรับสินทรัพย์ที่จำหน่าย ได้แก่ บ้านเดี่ยว 2 ชั้น จำนวนทั้งสิ้น 64 หลัง ซึ่งตั้งอยู่ในโครงการเพอร์เฟคมาสเตอร์พีซ เอกมัยรามอินทรา ถนนสุคนธสวัสดิ์ แยกเอกมัยรามอินทรา แขวงลาดพร้าว เขตลาดพร้าว กรุงเทพมหานคร จำนวน 17 หลัง และตั้งอยู่ที่โครงการเพอร์เฟค เพลส รามคำแหงสุวรรณภูมิ ซอยรามคำแหง 164 ถนนรามคำแหง แขวงมีนบุรี เขตมีนบุรี กรุงเทพมหานคร จำนวน 47 หลัง
ทั้งนี้ บริษัทหลักทรัพย์จัดการกองทุนรวม (บลจ.) วรรณ จะดำเนินการเลิกกองทุนในวันที่ 6 มี.ค. 2556 และจะเฉลี่ยคืนเงินทุนบางส่วนให้แก่ผู้ถือหน่วยลงทุนภายในวันที่ 13 มี.ค. 2556 และเฉลี่ยคืนเงินทุนส่วนที่เหลือทั้งหมดภายหลังจากการชำระบัญชีเสร็จภายในวันที่ 3 มิ.ย. 2556
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยว่า การขายสินทรัพย์ของกองทุน PFFUND ถือเป็นทางเลือกที่ดีที่สุดสำหรับผู้ถือหน่วยลงทุนแล้ว เพราะไม่ได้ขาดทุน
“ก่อนหน้านี้กองทุนได้จ่ายเงินปันผลให้แก่ผู้ถือหน่วยลงทุนอย่างต่อเนื่อง นักลงทุนจึงไม่เสียหาย หากจะถือต่อไปอาจมีต้นทุนมากกว่านี้” นายวิน กล่าว
กองทุน PFFUND ถือเป็นกองทุนรวมอสังหาริมทรัพย์กองทุนแรกที่มีการขายสินทรัพย์และปิดกองทุนลง หลังจากจัดตั้งกองทุนและเข้าซื้อขายในตลาดหลักทรัพย์ในวันที่ 20 มี.ค. 2551 เป็นวันแรก โดยมีจำนวนหน่วยลงทุนจดทะเบียน 520 ล้านบาท
ขณะที่กองทุนรวมสิทธิการเช่าอสังหาริมทรัพย์ยูโอบี อะพาร์ทเมนท์หนึ่ง (UOBAPF) บริหารโดย บลจ.ยูโอบี มีแผนขายสินทรัพย์เป็นรายแรก แต่ไม่สำเร็จ เนื่องจากได้ราคาไม่ดีจึงยกเลิกไปก่อน
ด้าน บลจ.บัวหลวง ในฐานะบริษัทจัดการของกองทุนรวมอสังหาริมทรัพย์ไทคอน (TFUND) แจ้งว่า เมื่อวันที่ 28 ก.พ. 2556 กองทุนได้ขายที่ดินพร้อมอาคารโรงงาน SF.M1.5/1G27 มูลค่ารวม 44.5 ล้านบาท ให้แก่ บริษัท อุตสาหกรรม จรเข้ (ไทย) และได้รับชำระเงินเรียบร้อยแล้ว โดยกองทุนจะนำเงินที่ได้ไปใช้ลงทุนในโรงงานอุตสาหกรรมแทนโรงงานที่ขายไป
ทั้งนี้ อาคารโรงงานมีพื้นที่ 2 ไร่ 2 งาน 38.8 ตารางวา พื้นที่โรงงาน 1,800 ตารางเมตร ตั้งอยู่ในนิคมอุตสาหกรรมบางปู จ.สมุทรปราการ
อย่างไรก็ตาม กองทุนได้กำไรจากการขายสินทรัพย์ในครั้งนี้ เนื่องจากราคาที่ซื้อมาเมื่อวันที่ 30 ต.ค. 2550 ราคาทุน 38,646,470 บาท ขณะที่บริษัท ไนท์แฟรงค์ ชาร์เตอร์ (ประเทศไทย) ประเมินราคาตามบัญชี 38.6 ล้านบาท ณ วันที่ 12 เม.ย. 2555
สำหรับราคาประเมินโดยผู้ประเมินอิสระ 2 ราย โดยพิจารณาจากรายได้ ณ วันที่ 25 ธ.ค. 2555 บริษัท ไนท์แฟรงค์ ชาร์เตอร์ (ประเทศไทย) ประเมินไว้ที่ 38.4 ล้านบาท ขณะที่บริษัท เน็กซัส พรอพเพอตี้ คอนซัลแทนท์ ประเมิน 39.7 ล้านบาท